מייקון פיליפס, דירקטור הבית הלבן לניו-מדיה, ואלק רוס, יועץ בכיר לחדשנות של מזכירת המדינה האמריקאית הילארי קלינטון, צפויים להגיע לישראל ולהשתתף בוועידת האינטרנט COM.VENTION של TheMarker, שתתקיים ב-1 במאי בנמל יפו, לצד בכירים נוספים בתעשיית האינטרנט והמובייל העולמית. השניים צפויים לקחת חלק בפאנל שיתקיים במסגרת המסלול הטכנולוגי בכנס, וינוהל על ידי יוסי ורדי.
בין שאר פעילויותיו, אחראי פיליפס על אתר האינטרנט הרשמי של הבית הלבן, http://www.whitehouse.gov/. לפני כן הוא עבד בחברת עיצוב אינטרנט שהיתה חלק מן הקמפיין לנשיאות של ברק אובמה, בו שימש פיליפס כאסטרטג אינטרנט. החברה בה עבד פיליפס ניהלה את קמפיין התרומות האינטרנטי של אובמה, במהלכו גייס הנשיא יותר מ-500 מיליון דולר.
רוס משמש כיועץ הטכנולוגי הבכיר של קלינטון, ובמסגרת תפקידיו הוא אחראי על מציאת פתרונות טכנלוגיים לחלק מהאתגרים עמם מתמודדת מחלקת המדינה האמריקאית. רוס גם הוכתר על ידי מגזין "טיים" כאחד ממצייצי הטוויטר הטובים ב-2012.
COM.VENTION שיתקיים השנה - זו השנה השביעית ברציפות - בהשתתפות בכירי התעשייה בארץ ובעולם, הינו האירוע התקשורתי והשיווקי הגדול ביותר לתחום האינטרנט. הוועידה יוצרת זירת נטוורקינג ושיח פתוח על הנושאים הבוערים בתחום האינטרנט, הדיגיטל, הסלולר והטכנולוגיה.